René Christensen (DF), 2008-10-22:
Dette lovforslag skal sikre, at børn mellem 0 år og skolestart får et sundt frokostmåltid, når de er i vores daginstitutioner, og det er en selvfølge for Dansk Folkeparti, at det selvfølgelig bliver sund mad efter danske traditioner og efter dansk madkultur.
Spørgsmålet er så: Mad - hvilken betydning har det?
Ja, det er formodentlig det, der har været udgangspunktet for dette lovforslag, og svaret er: Sund og nærende mad er vigtigt for, at mennesker kan udvikle sig, modtage informationer og læring.
Men der er desværre alt for mange børn og voksne i Danmark, der indtager alt for meget fedt og sukker, og for at modvirke denne tendens mener Dansk Folkeparti, at et tiltag om sund mad i daginstitutionerne er et skridt i den rigtige retning.
Derigennem får alle børn i kommunerne en sund kost og gode oplevelser omkring mad og måltider, og det kan være medvirkende til, at der bliver skabt grundlag for sundhed og livskvalitet fremadrettet i livet.
Det er ligeledes vigtigt, at børn i hverdagen får dækket deres behov for alsidig og sund ernæring.
Formålet med lovforslaget er således at sikre, at alle børn i daginstitutioner kan få et sundt måltid mad.
Det er vigtigt at understrege, at det skal være et sundt og nærende måltid mad, der bliver tilbudt, og det kræver, at kommunerne vil ordningen og vil sætte ind med, hvad der skal til for at lave sund mad til et barn, som bruger sin krop meget, og som hele tiden får nye ting at forholde sig til.
Ligeledes er der stor forskel på, hvor mange kalorier et barn har brug for i forhold til barnets alder.
Men jeg forventer da også, at forældrene vil blive meget opmærksomme på netop dette, da det jo er forældrene, der bliver betalerne, og forældrene er jo selvfølgelig interesserede i deres børns kost.
Hvis det mod forventning ikke skulle lykkes for kommunerne at tilbyde en ordentlig sund mad-ordning i en passende kvalitet, er Dansk Folkeparti klar til at komme med den passende motivering.
Der er dog et par spørgsmål, som vi endnu ikke har fået afklaret.
De fleste forældre har selvfølgelig glædet sig over, at deres forældrebetaling tidligere er blevet nedsat.
Nu har kommunerne så mulighed for at hæve betalingen med 5 pct., når sund mad-ordningen kommer, dog til maks. 30 pct. forældrebetaling, som da stadig er billigere end tidligere, hvor betalingen maksimalt kunne være på 33 pct.
Men hvad nu, hvis de ikke modtager et bedre tilbud?
Her tænker jeg specielt på vuggestuerne.
Her har langt de fleste kommuner en nuværende madordning til børnene.
Nu får kommunerne så mulighed for at hæve forældrebetalingen med 5 pct., uden at barnet får et bedre tilbud, for jeg går selvfølgelig ud fra, at den mad, kommunerne tilbyder i dag i vuggestuerne, også er sund mad.
Forældrene med de mindste børn er også dem, der i dag betaler den højeste pris for pasning.
I forhold til køkkenfaciliteterne har jeg simpelt hen ikke kunnet finde frem til, om det er undersøgt, hvor store ændringer der skal til for at gennemføre de fysiske rammer.
Der er meget stor forskel fra institution til institution, og faciliteterne er ikke alle steder i orden, så der umiddelbart kan håndteres fødevarer.
Dansk Folkeparti er selvfølgelig opmærksom på, at der er afsat midler i Kvalitetsfonden til medfinansiering af de fysiske rammer for bl.a. også børn og unge.
Men vi havde gerne set, at det var blevet undersøgt, hvor mange midler der skal til til brug for etablering af køkkenerne.